**ΠΡΩΤΟΚΟΛΛΟ ΣΥΝΕΡΓΑΣΙΑΣ**

**ΜΕΤΑΞΥ**

**ΤΟΥ ΔΗΜΟΥ ΚΑΛΛΙΘΕΑΣ & ΤΗΣ ΕΘΝΙΚΗΣ ΣΥΝΟΜΟΣΠΟΝΔΙΑΣ ΑΤΟΜΩΝ ΜΕ ΑΝΑΠΗΡΙΑ (Ε.Σ.Α.μεΑ.)**

**Σύμφωνα με:**

* το άρθρο 1 του Χάρτη των Θεμελιωδών Δικαιωμάτων της ΕΕ που ορίζει ότι η «*ανθρώπινη* *αξιοπρέπεια είναι απαραβίαστη. Πρέπει να είναι σεβαστή και να προστατεύεται*», το άρθρο 26 που ορίζει ότι «*η ΕΕ αναγνωρίζει και σέβεται το δικαίωμα των ατόμων με ειδικές ανάγκες να επωφελούνται μέτρων που θα τους εξασφαλίζουν την αυτονομία, την κοινωνική και επαγγελματική ένταξη και τη συμμετοχή στον κοινωνικό βίο*», καθώς και το άρθρο 21 που απαγορεύει κάθε είδους διάκριση λόγω αναπηρίας,
* το άρθρο 21, παρ.6 του Συντάγματος κατά το οποίο «*τα άτομα με αναπηρίες έχουν δικαίωμα να απολαμβάνουν μέτρων που εξασφαλίζουν την αυτονομία, την επαγγελματική ένταξη και τη συμμετοχή τους στην κοινωνική, οικονομική και πολιτική της χώρας»,*
* τις αρχές που περιλαμβάνονται στην Σύμβαση για τα Δικαιώματα των Ατόμων με Αναπηρίες των Ηνωμένων Εθνών, η οποία μετά την επικύρωσή της από την Ελληνική Βουλή αποτελεί πλέον τον Ν. 4074/2012 ΦΕΚ 88 Α΄, και ειδικότερα στο άρθρο 4 – *«Γενικές υποχρεώσεις», παρ.3*και το άρθρο 9 - *«Προσβασιμότητα»* αυτής, για τη διασφάλιση ίσων ευκαιριών σε όλους ανεξαιρέτως τους πολίτες χωρίς διακρίσεις βάσει της αναπηρίας,

**και λαμβάνοντας υπόψη το γεγονός ότι:**

* σύμφωνα με την Ελληνική Στατιστική Αρχή (έρευνα για τα «άτομα με προβλήματα υγείας ή αναπηρία», η οποία πραγματοποιήθηκε με περίοδο αναφοράς το Β’ τρίμηνο του έτους 2002 στο πλαίσιο της τακτικής τριμηνιαίας έρευνας Εργατικού Δυναμικού) το 18,2 % του πληθυσμού της χώρας αντιμετωπίζει κάποιο πρόβλημα υγείας ή κάποια αναπηρία και περισσότερα από τα μισά άτομα βρίσκονται σε ηλικίες άνω των 65 ετών,
* η τρέχουσα οικονομική κρίση *επιδείνωσε την κατάσταση των ατόμων με αναπηρία καθιστώντας ακόμη πιο επιτακτική την ανάγκη ανάληψης δράσης[[1]](#footnote-1)*
* η προσβασιμότητα αποτελεί αυτοτελές ανθρώπινο δικαίωμα που αφορά στη δυνατότητα αυτόνομης, άνετης και ασφαλούς συμμετοχής, δράσης, επικοινωνίας και ενημέρωσης του κάθε ατόμου και ανθρώπινο δικαίωμα που συναρτάται άμεσα με την πραγμάτωση και των άλλων ατομικών, οικονομικών, κοινωνικών και πολιτιστικών ανθρωπίνων δικαιωμάτων[[2]](#footnote-2) και αναγνωρίζεται πλέον ως βασικό συστατικό της κοινωνικής συνοχής και της αειφόρου ανάπτυξης, ως αναπτυξιακό εργαλείο και μέσο εκσυγχρονισμού και βελτίωσης της ανταγωνιστικότητας της εσωτερικής αγοράς,
* οι δημότες με αναπηρία αντιμετωπίζουν πολλαπλά προβλήματα πρόσβασης, γεγονός που καθιστά απαραίτητο τον σχεδιασμό και εφαρμογής μιας ολοκληρωμένης παρέμβασης στον δήμο προκειμένου να διασφαλιστεί η ισότιμη αντιμετώπιση και ο σεβασμός των δικαιωμάτων τους

**ο Δήμος Καλλιθέας, εκπροσωπούμενος από τον Δήμαρχο κ. Δημήτρη Κάρναβο**

**&**

**η Εθνική Συνομοσπονδία Ατόμων με Αναπηρία (Ε.Σ.Α.μεΑ.),εκπροσωπούμενη από τον Πρόεδρό της κ. Ιωάννη Βαρδακαστάνη,**

**καλούμενοι εφεξής «τα Συμβαλλόμενα Μέρη»,**

**συμφώνησαν τα ακόλουθα:**

**1. Σκοπός**

Η παρούσα συμφωνία έχει ως σκοπό την ανάπτυξη ενός κοινού πλαισίου για την προώθηση αμοιβαίας δυναμικής συνεργασίας μεταξύ των Συμβαλλομένων Μερών, με στόχους αφενός την ανεμπόδιστη και ισότιμη συμμετοχή των ατόμων με αναπηρία στην τοπική κοινωνία στο πλαίσιο των απαιτήσεων της Σύμβασης για τα Δικαιώματα των Ατόμων με Αναπηρία (ν.4074/2012 ΦΕΚ 88 Α΄) και αφετέρου την τόνωση της τοπικής οικονομίας στο πλαίσιο της Ευρωπαϊκής Στρατηγικής για την Αναπηρία 2010-2020[[3]](#footnote-3), δεδομένου ότι η *πλήρης οικονομική και κοινωνική συμμετοχή των ατόμων με αναπηρία αποτελεί σημαντική παράμετρο για την επιτυχία της στρατηγικής Ευρώπη 2020 της ΕΕ, όσον αφορά στη δημιουργία έξυπνης, διατηρήσιμης και χωρίς αποκλεισμούς ανάπτυξης.*

Στο πλαίσιο αυτής της συνεργασίας τα Συμβαλλόμενα Μέρη βεβαιώνουν τη βούλησή τους να αναλάβουν από κοινού ενεργό δράση για τη δημιουργία ποιοτικών συνθηκών σε όλους τους τομείς προς όφελος όλων των πολιτών χωρίς αποκλεισμούς και ιδιαίτερα των πολιτών με αναπηρία.

1. **Στόχος**

Η συμφωνία στοχεύει στην ανταλλαγή εμπειριών και γνώσεων μεταξύ των Συμβαλλομένων Μερών, καθώς και στην από κοινού προώθηση και εφαρμογή καλών πρακτικών και δράσεων σε τοπικό επίπεδο που θα αφορούν κυρίως στους παρακάτω τομείς:

**α)** Την ανάδειξη του **Δήμου Καλλιθέας** ως **Καθολικά Προσβάσιμης Πόλης**, στη βάση των επιταγών της Σύμβασης των ΗΕ για τα Δικαιώματα των Ατόμων με Αναπηρίες.

**β)** Την ανάπτυξη, διάδοση και παρακολούθηση της εφαρμογής των αρχών του «*Καθολικού Σχεδιασμού*»[[4]](#footnote-4) σε όλους τους τομείς της ανθρώπινης δραστηριότητας σε τοπικό επίπεδο, λαμβάνοντας υπόψη όλες τις διαστάσεις της προσβασιμότητας στα άτομα με αναπηρία και τις λοιπές πληθυσμιακές ομάδες με παρόμοια χαρακτηριστικά των υποδομών και υπηρεσιών (συμβατικών και ηλεκτρονικών), συμπεριλαμβανομένης της πληροφόρησης και επικοινωνίας και των υπηρεσιών έκτακτης ανάγκης.

**γ)** Την ενημέρωση και κατάρτιση των τοπικών κοινωνιών, στελεχών δομών ατόμων με αναπηρία και επιχειρήσεων εν γένει προκειμένου να ενισχυθεί η κατανόηση των αναγκών και των δικαιωμάτων των ατόμων με αναπηρία, να βελτιωθεί το επίπεδο εξυπηρέτησης αυτών ως καταναλωτών και παράλληλα να προωθηθεί η πρόσβαση των τοπικών επιχειρήσεων στην δυναμική τοπική και διεθνή αγορά των ατόμων με αναπηρία.

**δ)** Την κοινή συμμετοχή των δυο μερών σε εθνικά και ευρωπαϊκά αναπτυξιακά προγράμματα για την υλοποίηση πράξεων προς όφελος των ατόμων με αναπηρία.

**ε)** Την προβολή των παραπάνω δραστηριοτήτων στην ιστοσελίδα των φορέων, εθνικά, ευρωπαϊκά και διεθνή fora κ.λπ.

**3. Τρόπος υλοποίησης**

Από κοινού σχεδιασμός, μελέτη και υλοποίηση δράσεων οι οποίες θα συμβάλουν στην αστική αναβάθμιση, την προώθηση της ποιότητας ζωής των δημοτών, την ενίσχυση της οικονομικής ανάπτυξης και της κοινωνικής συνοχής της τοπικής κοινότητας, μέσα από την κοινή συμμετοχή των δύο μερών σε εθνικά και κοινοτικά αναπτυξιακά προγράμματα (ΕΣΠΑ, URBACT, UIA κ.λπ.). Ενδεικτικοί τομείς δράσεων είναι οι εξής:

*α. Βελτίωση της προσβασιμότητας του φυσικού και δομημένου περιβάλλοντος και συγκεκριμένα*:

i. Αξιολόγηση της προσβασιμότητας των δημοτικών κτιρίων (δημαρχείο, πολιτιστικοί χώροι, αθλητικοί χώροι, χώροι εκπαίδευσης, παιδικοί σταθμοί, ΚΑΠΗ, ΚΗΦΗ, ΚΔΑΠ, ΚΔΑΠμεΑ κ.λπ.) και υλοποίηση παρεμβάσεων για την αποκατάστασή της όπου απαιτηθεί,

ii. Δημιουργία δικτύου προσβάσιμων διαδρομών μεταξύ τοπόσημων του Δήμου Καλλιθέας (πεζοδρόμια, πλατείες, χώροι πρασίνου κ.λπ.) καθώς και κατά μήκος του Ιλυσού, του τέως Ιπποδρόμου και του Πάρκου,

iii. Δημιουργία προσβάσιμης παιδικής χαράς,

iv. Ανάπτυξη εκτεταμένου δικτύου λειτουργικών υποδομών φιλικών στα άτομα με αναπηρία και στους ηλικιωμένους για ίσες δυνατότητες ήπιας άθλησης,

v. Ανάπτυξη ενός συστήματος παροχής κινήτρων στους επιχειρηματίας με στόχο την ενεργοποίησή τους για τη βελτίωση της προσβασιμότητας των καταστημάτων τους.

*β. Βελτίωση της προσβασιμότητας των υπηρεσιών και συγκεκριμένα*:

i. Υποστήριξη της αυτόνομης χρήσης των δημοτικών υπηρεσιών από πολίτες με αναπηρία (πρόβλεψη εναλλακτικών τρόπων εξυπηρέτησης ατόμων με αναπηρία, πρόβλεψη «ζωντανής» βοήθειας και ενδιαμέσων π.χ. διερμηνείς ΕΝΓ, συνοδοί τυφλών ατόμων),

ii. Βελτίωση της προσβασιμότητας των υφιστάμενων και ανάπτυξη νέων ηλεκτρονικών συστημάτων και εφαρμογών προσβάσιμων στα άτομα με αναπηρία για την παροχή υπηρεσιών στους δημότες (π.χ. δημοτικά ΚΕΠ, , ηλεκτρονική διακυβέρνηση, βιβλιοθήκη δημοτών με αναπηρία- εκδόσεις σε προσβάσιμες μορφές/DVD/easy-to-read κ.λπ.)

iii. Συμμόρφωση του διαδικτυακού τόπου του Δήμου Καλλιθέας με τις τις Οδηγίες για την Προσβασιμότητα του Περιεχομένου του Ιστού, έκδοση 2.0 (Web Content Accessibility Guidelines 2.0) του διεθνή oργανισμού World Wide Web Consortium (W3C), κατ’ ελάχιστο στο μεσαίο επίπεδο προσβασιμότητας

iv. Εκπόνηση ενημερωτικού υλικού (π.χ. Οδηγοί εξυπηρέτησης του πολίτη με αναπηρία, Οδηγοί προσβάσιμων επιχειρήσεων κ.λπ.) σε μορφές προσβάσιμες στα άτομα με αναπηρία.

*γ. Ανάπτυξη στοχευμένων δράσεων για τα άτομα και τις οικογένειές τους με αναπηρία και συγκεκριμένα*:

i. Δράσεις βελτίωσης της ποιότητας των υπηρεσιών κατάρτισης και Διά Βίου Μάθησης των ατόμων με αναπηρία,

ii. Εφαρμογή ολοκληρωμένων παρεμβάσεων για την προώθηση στην απασχόληση (επαγγελματική συμβουλευτική, mentoring, κατάρτιση, προώθηση στην απασχόληση κ.ά)

iii. Εκπόνηση σχεδίου πολιτικής προστασίας στο οποίο θα λαμβάνεται υπόψη η μεταβλητή της αναπηρίας - Διεξαγωγή ενημερωτικής εκστρατείας προσβάσιμης στα άτομα με αναπηρία σχετικά με τις ενέργειες στις οποίες πρέπει να προβούν τόσο τα ίδια όσο και ο γενικός πληθυσμός σε καταστάσεις κινδύνου εξαιτίας φυσικών καταστροφών,

iv. Παροχή υπηρεσιών φροντίδας, φιλοξενίας και δημιουργικής απασχόλησης ατόμων με αναπηρία (ΚΔΑΠμεΑ, ΚΗΦΗ, ΣΥΔ κ.ά.)

v. Υποστήριξη της ίδρυσης και της λειτουργίας Κοινωνικών Συνεταιριστικών Επιχειρήσεων και ειδικότερα Κοινωνικών Συνεταιριστικών Επιχειρήσεων Ένταξης και Κοινωνικών Συνεταιριστικών Επιχειρήσεων Κοινωνικής Φροντίδας

*δ. Δράσεις ενημέρωσης-ευαισθητοποίησης και συγκεκριμένα:*

i. Διεξαγωγή εκστρατείας ενημέρωσης των επιχειρηματιών σχετικά με θέματα αναπηρίας και προσβασιμότητας (οφέλη, κόστος, τεχνικές συναλλαγής κ.ά.)

ii Διενέργεια εκστρατείας ευαισθητοποίησης της κοινής γνώμης η οποία θα προωθεί την πολυδιάστατη προσέγγιση της αναπηρίας και την ενεργητική ένταξη των ατόμων με αναπηρία

iii. Διεξαγωγή προγραμμάτων ευαισθητοποίησης των μαθητών/τριών για την αναπηρία και τις διακρίσεις

iv. Προβολή των δράσεων του Δήμου που θα αναπτυχθούν στο πλαίσιο της παρούσης συνεργασίας.

**4. Διάρκεια**

**Η παρούσα συμφωνία** **τίθεται σε ισχύ από την υπογραφή της έως και το τέλος του έτους 2020** και μπορεί να τροποποιηθεί εγγράφως με την αμοιβαία συμφωνία των Συμβαλλομένων Μερών.

**Έγινε στην** **\_\_\_\_\_\_\_\_\_\_ στις \_\_\_\_\_\_\_\_\_\_\_\_\_\_\_\_\_ 2017** σε δύο (2) πρωτότυπα. Τα κείμενα έχουν την ίδια αποδεικτική αξία.

**Τα Συμβαλλόμενα Μέρη**

**Ο ΔΗΜΑΡΧΟΣ ΚΑΛΛΙΘΕΑΣ Ο ΠΡΟΕΔΡΟΣ ΤΗΣ Ε.Σ.Α.μεΑ.**

 **ΔΗΜΗΤΡΙΟΣ ΚΑΡΝΑΒΟΣ ΙΩΑΝΝΗΣ ΒΑΡΔΑΚΑΣΤΑΝΗΣ**

1. Ανακοίνωση της Επιτροπής «*Ευρωπαϊκή στρατηγική για την αναπηρία 2010-2020:Ανανέωση της δέσμευσης για μια Ευρώπη χωρίς εμπόδια*», COM(2010) 636 τελικό [↑](#footnote-ref-1)
2. EESC (2014), *ΤΕΝ 515- Accessibility as a human right* [↑](#footnote-ref-2)
3. Ανακοίνωση της Επιτροπής «*Ευρωπαϊκή στρατηγική για την αναπηρία 2010-2020:Ανανέωση της δέσμευσης για μια Ευρώπη χωρίς εμπόδια*», COM(2010) 636 τελικό [↑](#footnote-ref-3)
4. ΟΗΕ 2007, Σύμβαση για τα δικαιώματα των ατόμων με αναπηρία (ν.4074/2012 ΦΕΚ 88 Α’), άρθρο2:Ορισμοί, «*καθολικός σχεδιασμός: σημαίνει το σχεδιασμό προϊόντων, περιβαλλόντων, προγραμμάτων και υπηρεσιών που θα μπορούν να χρησιμοποιηθούν από όλους τους ανθρώπους, στη μεγαλύτερη δυνατή έκταση, χωρίς ανάγκη προσαρμογής ή εξειδικευμένου σχεδιασμού. Ο όρος «καθολικός σχεδιασμός» δεν θα αποκλείει τις υποβοηθητικές συσκευές για συγκεκριμένες ομάδες ατόμων με αναπηρίες, όπου αυτό απαιτείται».* [↑](#footnote-ref-4)